नींद के नशे से ज्यादे ख़तरनाक हो "तुम" ----------------------------- अंगड़ाई लेती रातें , सोई हुई , भागी हुई नींदों को , आज दिनों बाद जगा रही है । नींद ,उस नशे की तरह बन आई है जिसे आज , मैंने पहली दफ़ा किया हो, मग़र अंधाधुंध लिया हो और अब वो बड़ी तेज़ी से , मुझपर , चढ़ कर अपना करतब दिखा , मुझे बेहोश कर देना चाहती हो । ये नशा इतना हावी हुआ है ,मुझपर कि ये मुझे उठकर बैठने और पलकों को उठाकर , हिम्मत से डँटकर रहने की , इजाज़त भी नहीं दे रहा । मेरा हाथ किसी भी तरह बत्ती बुताने के प्रयास में जुटा है , घड़ी की हल्की-धीमी आवाज़ कानों में जोड़दार और डरावनी आवाज़ बनकर घुसती चली जा रही है । स्ट्रीट लाइट्स की रौशनी भी , बहुत कम और धूँधली-धूँधली दिख रही है । मेरी आँखें लाल टूस बनकर , काट रही है बूँदों को छलका रही है ,और मेरा मुँह काला , स्याह-सा बन गया है । मग़र मैं हूँ कि सोना नहीं चाह रहा, किसी वजह से , इससे और देर तक लड़ना चाह रहा हूँ । वो वजह इन रातों में , बस तुम ही बन सकती हो और तुम ही हो , क्यूँकि तेरी आवाज़ की हल्की भनक , मेरे कानों तक अब तक पहुँच रही है , तेरा मन भी अबतक खुलकर मुझे ही एकटक देख रहा है , और मेरी , तुम्हेँ देखने की आशाओं को सोने नहीं दे रहा । मैं इस नशें से , नींद से , मौत से आज तबतक लड़ूँगा , जबतक कि तुम्हारी आवाज़ , मेरी कानों को और खुला दरवाजा , मेरी आँखों को छोड़कर , अचानक से बंद न हो जाये । नींद और तुम वजह बनकर मुझे मार जाओगी , मैं एक लाश की तरह गिर पड़ूँगा और आज सपनों पर प्रतिबंध लगाकर , सो जाऊँगा ।